【明報專訊】即棄塑膠管制實施未夠一星期已引起各界迴響,日式連鎖超市DONKI近日轉用紙盒裝堂食嘅壽司,被網民戲稱似「抽盲盒」。環保署噚日透過「大嘥鬼」喺社交平台澄清,話零售業務為主嘅超市通常會售賣各種預先包裝食物,包括盒裝壽司,唔少市民買完就喺超市範圍內即場食,而呢種情况同一般銷售同外賣一樣,即係超市仍然可以用透明膠盒同膠蓋裝外賣壽司。
管制措施首階段禁止銷售或提供即棄膠餐具,堂食唔可以提供膠餐具外,亦禁止向顧客提供膠杯及食物容器。「大嘥鬼」又留意到,有餐廳誤以為新法例下用膠盒「打包」會違法,澄清「打包」屬外賣,食肆可以提供膠杯同膠食物盒畀客人拎走。「大嘥鬼」又話,適應期內會到不同餐廳、零售店解釋相關做法,重申市民唔會因為用受管制即棄塑膠產品而觸犯法例,呼籲絕對唔使擔心。
DONKI:為用餐區增紙盒食品
塑膠外賣盒如常供應
不過,DONKI噚日喺社交平台就話,為配合新法例,全線分店為店內用餐區嘅顧客新增紙盒包裝食品,包括壽司、熟食等,而原本塑膠外賣盒包裝嘅食品亦如常供應,並上載兩款包裝嘅食品畀市民參考。